Polisiebeamptes help kollega glo om ‘verkragting’ toe te smeerArgieffoto Volgens die onafhanklike polisie-ondersoekdirektoraat (Opod) is ’n polisiebeampte van Polokwane, wat ook ŉ pastoor is, daarvan aangekla dat hy een van sy gemeentelede verkrag het. Die vrou het die beweerde verkragting by die polisie aangemeld. Grace Langa, woordvoerder van Opod, het gesê die polisiebeampte het toe glo die twee vrouebeamptes R1 500 elk betaal om die slagoffer te kry om ŉ verklaring te onderteken waarvolgens sy die saak terugtrek en om die dossier te laat verdwyn. Die beweerde gebeure het egter aan die lig gekom en die twee vrouebeamptes word nou van regsverydeling aangekla. Hulle sal op 30 September in die hof verskyn. Opod het ook versoek dat daar dissiplinêre stappe teen die beamptes gedoen word. Hulle mag intussen geen verdere sake van seksuele oortredings of kindermishandeling hanteer nie. Die verkragtingsaak is intussen weer ingestel en die polisiebeampte sal na verwagting Donderdag in die Seshego-streekhof verskyn.